Beloning uitgeloof ná seun se dood | Maroela Media
Anita by haar seun Ruan.
Ruan Viljoen se liggaam is in die vroeë oggendure 'n paar honderd meter van sy motor langs die N14-snelweg in Centurion gevind. Volgens Greyvenstein het Ruan vermoedelik beheer oor sy motor verloor waarna die motor oor die middelman en die teenoorgestelde bane is voor dit aan die ander kant van die pad teen 'n boom tot stilstand gekom het.
Ruan het sy selfoon gevat, die motor gesluit en was vermoedelik op pad na 'n nabygeleë vulstasie om sy ouers te bel toe hy deur 'n motor doodgery is. Ruan se nek is op twee plekke en sy rug op drie plekke gebreek. Die linkerkant van sy liggaam is vergruis.
Greyvenstein en haar man, Sergei, doen intussen alles in hul vermoë om antwoorde te kry oor wat gebeur het. "Die motor wat hom getref het, moet vir seker baie skade opgedoen het. Ruan het ook 'n erge kopbesering opgedoen, so ons dink hy het die motor se windskerm getref."
Motoronderdele wat naby Ruan se liggaam gevind is, word intussen ontleed. Volgens Greyvenstein het Volkswagen aan hulle bevestig die buffer wat gevind is, is dié van 'n silwer Golf 6. Hulle wil intussen nie die moontlikheid uitskakel dat die onderdele moontlik al langs die pad gelê het voor Ruan se dood nie.
Ruan (Foto: Facebook)
Sanral het intussen ook beeldmateriaal aan die gesin verskaf van voertuie wat naby die tyd van die ongeluk deur nabygeleë tolhekke gery het. Hulle wil deur die beeldmateriaal gaan in die hoop om 'n voertuig te sien wat aan die beskrywing voldoen.
Daar is ook 'n hofbevel bekom om selfooninligting van diensverskaffers te kry van mense wat in daardie tyd naby selfoontorings naby die toneel was. Volgens Greyvenstein poog hulle ook nou om inligting te kry van maatskappye wat opsporingstelsels verskaf.
Volgens Greyvenstein is daar blou strepe op die buffer gevind en wag hulle nou op forensiese uitslae om te probeer vasstel of dit van Ruan se denim afkomstig is. Daar word ook gekyk of daar vingerafdrukke is op enige motoronderdele wat op die toneel gevind is.
Greyvenstein het gesê hulle sal 'n beloning uitloof vir enigiemand wat hulle met inligting oor die voorval kan bystaan. Inligting sal vertroulik hanteer word en kan anoniem verskaf word. Bel Greyvenstein by 083 702 6369.
Ruan het verlede jaar matriek aan die Afrikaanse Hoër Seunskool in Pretoria behaal.
Ek hoop die ouers vind berusting en dat die skuldige(s) aan die pen gery word.
Ek sidder om te dink hoe die ouers moet voel, Mag antwoorde vinnig voor den dag kom – niemand kan rus kry sonder antwoorde!